Sofie Riise Nors
Sofie Riise Nors (født 17. oktober 1994 i Ubberud) er en dansk illustrator, forfatter, tegneserieskaber, satiriker, feminist, memekonto-administrator og foredragsholder. Hun er især kendt fra Instagram-profilen @waginapineapple, hvor hun leverer feministisk og normkritisk satire. Nors advokerer for, at kvinder skal tage retten til at dyrke det feminine og sexede uden skam, og at des flere kvinder, der kræver deres ret til at fylde meget og tager plads, des mere normalt bliver det, at kvinder fylder meget.

Opvækst, uddannelse og tidlig karriere 
Sofie Riise Nors er født og opvokset i Ubberud på Fyn, hvor hendes unge år gik med at se Boogie-listen og lege med Bratz-dukker. Hendes idoler var sexede og hyperfeminine popstjerner som Britney Spears, The Pussycat Dolls, Christina Aguilera som var typiske for 00'erne. Sofie Riise Nors' feministiske kampgejst blev tændt, da hun som 15-årig af sin moster, forfatteren Dorthe Nors, blev gjort opmærksom på de danske mediers fokus på, hvordan Danmarks første kvindelige statsminister, Helle Thorning-Schmidt, kunne være mor og statsminister på samme tid – et spørgsmål, som Dorthe Nors ikke kunne forestille sig, ville blive stillet til en mand.

I 2014 startede Sofie Riise Nors på Designskolen Kolding, hvor hun læste en bachelor i kommunikationsdesign. Årene på designskolen var også præget af en feministisk verdensforståelse og det kom blandt andet til udtryk gennem slutshaming-spillet Skam dig!, som Sofie Riise Nors udviklede på uddannelsen. Sofie Riise Nors dimitterede fra Designskolen Kolding i 2017.

Sofie Riise Nors blev under uddannelsen på Designskolen Kolding kontaktet af komiker-duoen Ditte & Louise, bestående af Ditte Hansen og Louise Mieritz, som var blevet bekendt med Nors' arbejde gennem hendes Instagramprofil, @waginapineapple. Denne kontakt førte til at Sofie Riise Nors fik til opgave at illustrere Ditte og Louise's bog Gode kasser (Gyldendal, 2019).

@waginapineapple 
@waginapineapple er Sofie Riise Nors' feministiske og normkritiske meme-profil på Instagram. Profilen har over 26.000 følgere hvor 87% er angivet som "kvinder". Indholdet på meme-profilen er Sofie Riise Nors reproduktioner af populære memes med en karakteristisk "grim" streg – et kunstnerisk greb, som hun bruger meget bevidst i sit opgør med samfundets perfekthedsforventninger til kvinder. Men stregen er også grunden til megen kritik fra især mandlige anmeldere.

Sexmagasinet vol. 1 
I maj 2021 debuterede Sofie Riise Nors som tegneserieforfatter med Sexmagasinet vol. 1, en graphic novel, der blev udgivet på Forlaget Cobolt. Sexmagasinet vol. 1 er en feministisk graphic novel, der behandler tematikker som kvindelig seksualitet og skam, det mandlige blik, femininitet, hyperfemininitet, erotisk kapital og sexarbejde. For Nors er det, at hun som kvinde indtager en plads i tegneserieverdens mandsdominerede rum et feministisk opgør i sig selv. I forbindelse med udgivelsen af Sexmagasinet vol. 1 optrådte Sofie Riise Nors sammen med sociolog og forfatter Cecilie Nørgaard i DR-programmet Deadline d. 3. juni 2021, der havde overskriften "Deadline: Pussy power eller kønsneutral?". Den 3. juni 2021 blev Sexmagasinet vol. 1 anmeldt i Politiken af anmelderen Felix Rothstein, og den 9. juni 2021 blev bogen anmeldt i Dagbladet Information af Matthias Wivel.

I november 2021 blev Sexmagazinet vol. 1 offentliggjort i et web-serie format på Aller Medias app Ally.

Andre aktiviteter 
I sommeren 2020 var Sofie Riise Nors én ud af syv illustratorer, der af Statens Museum for Kunst blev inviteret til at puste nyt liv i gipsskulpturerer i Den Kongelige Afstøbningssamling ved at fortolke en selvvalgt skulpturs baggrundshistorie igennem en tegneserie. Inspirationen for Sofie Riise Nors' tegneserie var Giovanni Lorenzo Berninis portrætbuste af Constanze Piccolomini Bonarelli. I forbindelse med opgaven producerede Statens Museum for Kunst en video, hvor Sofie Riise Nors fortæller om de tanker, hun har gjort sig om skulpturen og i sit arbejde med fortolkningen.

I oktober 2020 var Sofie Riise Nors inviteret til en samtalesalon arrangeret af Talk Town, der blev afholdt i LiteraturHaus. Her diskuterede hun i selskab med blandt andre Molly Mørch, Sara Koppel og Anne Mette Kærulf Lorentzen hvordan kvinders frigørelse fra kønsroller og seksualnormer kan behandles igennem litteratur.

I februar 2021 medvirkede Sofie Riise Nors i DR3 videoserien "Upcoming - de næste stjerner" i afsnittet "19. Sofie gik viralt med meme efter ubehagelig oplevelse", hvor hun fortæller om memes og sit arbejde som feministisk satiriker.

Sofie Riise Nors har været gæstelærer på Krabbesholm Højskole, hvor hun har undervist eleverne i at give slip på kontrollen og turde tegne skævt og grimt. Hun har deltaget som paneldeltager ved flere talks ved den feministiske festival Talk Town i både 2019 og 2021.

Bibliografi

Graphic novels 
 Sexmagasinet vol. 1, Forlaget Cobolt (2021)

Illustration 
 Gode kasser, Gyldendal, (2019)

Medieoptrædener

Radio 
 Radio Loud, ALL CAPS: #28 det perfekte liv i pulverform, Fie Laursens' profil, digte og feministiske håndtegnede memes , 4. november 2020
 Radio Loud, Udråb: Vi skal re-claime sminkedukken!, 7. maj 2021
 Radio Loud, Spejlet: #287 - Sofie er kvinden bag Waginapineapple, 20. maj 2021
 DR P3, Soft Spot: Slutty eller seriøs?, 20. maj 2021
 DR P1, Kulturen på P1 - 27. maj 2021, 1:18:43-1:30:24, 27. maj 2021
 Radio Loud, ALL CAPS: Sexmagasinet Vol. 1 // Kontroller influenceres liv med NewNew // 10 bud til god tone fra DUF!, 4. juni 2021
 DR P1, Bogselskabet med Sofie Riise Nors, 28. august 2021
 DR P3, Kærlighedsregnskabet, 22. februar 2022

Video 
 Statens Museum for Kunst, Tegneserier på Den Kgl. Afstøbningssamling: Sofie Riise Nors fortolker Constanza Bonarelli, 16. juli 2020
 DR3, Upcoming - de næste stjerner: Sofie gik viralt med meme efter ubehagelig oplevelse, 21. februar 2021
 Deadline, "Deadline: Pussy power eller kønsneutral?", 3. juni 2021

Referencer

Eksterne henvisninger 

 

Tegneserietegnere fra Danmark
Illustratorer fra Danmark
Tegneserieforfattere fra Danmark
Feminister fra Danmark